**Dimineţi cu păsări**

În fiecare zi când te‐ntâlnesc

îmi aşezi în palme o pasăre,

fără să o atingi.

Mă laşi să văd

cum în zborul ei

ea nu se‐ntreabă

de ce şi unde zboară.

În fiecare zi vii şi mi te aşezi pe umăr,

ca o pasăre

şi‐mi taci

precum un râu,

care murmură printre peşti şi pietre.

În fiecare zi când te‐ntâlnesc

îmi amintesc cum timpul s‐a‐nghiţit pe sine

pentru o clipă

şi cum noi ne‐am furişat

în tăcerea râului.

În fiecare zi când te‐ntâlnesc

culeg pe rând penele înşirate pe potecă

– semnul pe care mi‐l laşi,

mereu,

în tăcere –

să ştiu că timpul şi pe tine te‐a‐nghiţit,

pentru ca a doua zi, la fereastra mea,

să văd în zbor,

un stol de păsări.

Emilia Ivancu, *JOCUL DE A NU FI MAI MULT DECÂT SUNT*, 2012